ZAKAJ SE UČITI O AI
4 Kako vam lahko UI pomaga
Pri uporabi tehnologij je treba vselej imeti v mislih dve skrajnosti:
- neuporaba ali neizkoriščenje tehnologij zaradi strahu ali neznanja ter
- neselektivna uporaba, ki povzroča nezaželene sekundarne učinke.
Na primer: gotovo obstajajo potencialne nevarnosti, ki jih prinaša uporaba mobilnih telefonov. Določene skupnosti se jim popolnoma izogibajo. No, večina od nas mobilne telefone uporablja “pravilno” in pri tem ne zlorablja možnih načinov njihove uporabe. In preudarna uporaba mobilne tehnologije je že velikokrat rešila življenja.
Seznanjenost s programsko opremo, aplikacijami UI, ki so uporabne v izobraževanju, lahko pomaga pri preprečevanju prve izmed obeh skrajnosti. V naslednjih poglavjih si bomo to podrobneje ogledali, tukaj pa naštevamo nekaj osnovnih primerov:
ORODJA UI ZA UPRAVLJANJE UČENJA
Nadzorne plošče, orodja za vizualizacijo podatkov in sistemi za upravljanje učenja (LMS), podprti z delovanjem UI, združujejo vse razpoložljive informacije. S temi orodji lahko spremljate uspešnost učencev pri več predmetih, ali spremljate napredek pri določenem predmetu, in to ne glede na velikost skupine.
Aplikacije UI lahko opozorijo na morebitne težave, kot so izostajanje od pouka in vedenje, ki je značilno za osipnike. Tako zbrani podatki lahko učitelju služijo kot samoocena, saj pokažejo, kje je pouk učinkovit in kje je treba spremeniti pristop.
UI je primerna za naloge razporejanja in optimizacije virov. Med najpomembnejše načine uporabe pa zagotovo spada možnost vključevanja in integracije tistih, ki imajo drugačne sposobnosti ali posebne potrebe. Vmesniki za interakcijo človek-stroj še nikoli niso bili tako dovršeni. Na primer, aplikacija Storysign prevaja besede v znakovni jezik in tako pomaga gluhim in naglušnim otrokom pri učenju branja.
ORODJA UI ZA PERSONALIZACIJO UČENJA
- Prilagodljivi učni sistemi vrednotijo delo učenca – bodisi s pomočjo kvizov, ali s povratnimi informacijami v realnem času. Na podlagi takšne evalvacije učencu ponudijo določeno učno pot. Namesto univerzalnega pristopa lahko tako učenci porabijo poljubno količino časa za posamezne tematske sklope ter raziskujejo nove in sorodne teme. Prilagodljivi sistemi jim pomagajo pri učenju branja, pisanja, izgovarjanja in reševanja problemov.
- Prilagodljivi učni sistemi lahko pomagajo tudi učencem s posebnimi potrebami, pri čemer specializacije učnih sistemov temeljijo na preverjenih teorijah in strokovnih mnenjih. Ciljno usmerjeni sistemi so lahko “v veliko pomoč pri poučevanju posameznikov s kognitivnimi motnjami, kot so Downov sindrom, možganske poškodbe ali demenca, pa tudi pri manj resnih težavah, kot so disleksija, motnja pozornosti
in diskalkulija”1. - Za različne dejavnosti se lahko oblikujejo različne skupine ob upoštevanju individualnih prednosti in slabosti vsakega člana.
Vse te tehnologije lahko pomagajo, toda “hudič se skriva v podrobnostih, kako tehnologijo dejansko uporabljate”2. Ista inovativna in zmogljiva učna tehnologija se lahko v eni šoli uporablja učinkovito, v drugi pa zelo neučinkovito2.
Ključ do učinkovite uporabe se skriva v znanju.
1 Alkhatlan, A., Kalita, J.K., Intelligent Tutoring Systems: A Comprehensive Historical Survey with Recent Developments, International Journal of Computer Applications 181(43):1-20, March 2019.
2 Groff, J., Personalized Learning: The state of the field and future directions, Center for curriculum redesign, 2017.